R E L A C I O N
PËR 

PROJEKTLIGJIN “PËR RATIFIKIMIN E MARRËVESHJES 
SË BASHKËPUNIMIT USHTARAK FINANCIAR, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË TURQISË, DHE TË PROTOKOLLIT TË ZBATIMIT TË NDIHMËS FINANCIARE, NDËRMJET KËSHILLIT TË MINISTRAVE TË REPUBLIKËS 
SË SHQIPËRISË DHE QEVERISË SË REPUBLIKËS SË TURQISË”

Marrëveshja e bashkëpunimit ushtarak financiar, ndërmjet Këshillit të Ministrave të Republikës së Shqipërisë dhe qeverisë së Republikës së Turqisë, dhe protokollit të zbatimit të ndihmës financiare, ndërmjet Këshillit të Ministrave të Republikës së Shqipërisë dhe qeverisë së Republikës së Turqisë, për vitin 2013, është miratuar me vendimin nr.964, datë 25.10.2013, të Këshillit të Ministrave, dhe është nënshkruar më 29 dhjetor 2013.

Kjo marrëveshje është propozuar nga pala turke në vazhdimësi të ndihmës së përvitshme që shteti turk jep për modernizimin e Forcave të Armatosura të Republikës së Shqipërisë.
Marrëveshja e bashkëpunimit ushtarak financiar konsiston në dhurimin Këshillit të Ministrave të Republikës së Shqipërisë të një shume prej            2 275 000 lirash turke, ekuivalente me afërsisht 1 137 500 dollarë amerikanë.

Granti (shuma e mësipërme) përbëhet nga tri shuma kryesore: 
a) shuma prej 1 791 000 lirash turke, ekuivalente me afërsisht 895 500 dollarë amerikanë, do të sigurohet si një kontribut financiar për blerjen e materialeve apo pajisjeve ushtarake nga kompanitë turke që operojnë në industrinë ushtarake;
b) shuma prej 100 000 lirash turke, ekuivalente me afërsisht 50 000 dollarë amerikanë, që përbën dhe shumën e përcaktuar në protokollin e zbatimit të ndihmës financiare, do të përdoret për të mbuluar pagesat e vizitave zyrtare, trajnimeve, tarifat e kurseve të personelit shqiptar në Turqi;
c) shuma prej 384 000 lirash turke, ekuivalente me afërsisht 192 000 dollarë amerikanë, do të përdoret si kontribut për projektin e modernizimit të Aeroportit të Kuçovës.

Shuma e parashikuar në shkronjën “a” do të përdoret për prokurime të pajisjeve dhe të materialeve, të cilat janë të nevojshme për Forcat e Armatosura të Republikës së Shqipërisë, në bazë të kërkesave të kësaj të fundit.

Qeveria turke vë dy kushte për këtë prokurim:

· pajisjet të blihen nga një kompani turke që operon në industrinë ushtarake (me të njëjtat kushte cilësore dhe lehtësime financiare që prokurojnë edhe Forcat e Armatosura të Republikës së Turqisë);
· 90% e shumës të paguhet nga pala turke dhe 10% e shumës të paguhet nga pala shqiptare.

Pagesat do të realizohen nga Ministria e Mbrojtjes Kombëtare të Republikës së Turqisë në llogarinë bankare të kompanisë së prokuruar dhe të përcaktuar nga Këshilli i Ministrave i Republikës së Shqipërisë. Pagesat do të bëhen pas nënshkrimit të kontratës, ndërmjet Këshillit të Ministrave të Republikës së Shqipërisë dhe kompanisë përkatëse.

Shpenzimet, të cilat lidhen drejtpërdrejt me alokimin e burimit financiar si siguracioni, taksat, transporti, detyrimet bankare dhe ndryshimet e kursit të këmbimit, përcaktohen në kontratën e shitjes, e cila do të lidhet ndërmjet Këshillit të Ministrave të Republikës së Shqipërisë dhe kompanisë përkatëse.

Këshilli i Ministrave i Republikës së Shqipërisë nuk mund të transferojë materiale ose shërbime një shteti tjetër apo një pale të tretë, pa marrë më parë pëlqimin e qeverisë së Republikës së Turqisë.
Vizitat, që do të bëhen si pjesë e procesit të prokurimit, fillojnë pas hyrjes në fuqi të marrëveshjes, sipas dispozitave ligjore të vlefshme në shtetet palë. Të dyja palët angazhohen të ruajnë informacionin sekret që mund të gjenerojë ky bashkëpunim dhe të mos ia kalojnë atë një qeverie, shoqërie apo një personi të tretë, pa miratimin me shkrim të secilës palë. 

Në nenin 7 të projektit përcaktohet se mosmarrëveshjet, që lindin gjatë interpretimit dhe zbatimit të marrëveshjes, nuk do të jenë objekt shqyrtimi i një pale të tretë, gjykate arbitrazhi apo gjykate ndërkombëtare. Çdo mosmarrëveshje gjatë zbatimit të kësaj marrëveshjeje do të zgjidhet me bisedime ndërmjet palëve.

Marrëveshja do të hyjë në fuqi pasi palët të njoftojnë me shkrim njëra-tjetrën për përfundimin e procedurave të brendshme ligjore të kërkuara për hyrjen në fuqi të marrëveshjes.

Marrëveshja do të mbetet në fuqi për 5 vjet, derisa burimet financiare të caktuara për Këshillin e Ministrave të Republikës së Shqipërisë të përdoren plotësisht. Nëse burimi financiar i alokuar Këshillit të Ministrave të Republikës së Shqipërisë përdoret plotësisht, marrëveshja përfundon në datën e marrjes së njoftimit të dytë me shkrim, nëpërmjet të cilit palët njoftojnë njëra-tjetrën për situatën. Në rast se fondi nuk përdoret brenda këtij afati, ai digjet. 

Kur njëra nga palët ka arritur në konkluzionin që pala tjetër nuk po plotëson apo nuk është në gjendje të përmbushë detyrimet që burojnë nga marrëveshja, mund të kërkojë përfundimin e saj.
Protokolli i zbatimit të ndihmës financiare, ndërmjet qeverisë së Republikës së Turqisë dhe Këshillit të Ministrave të Republikës së Shqipërisë është një protokoll në zbatim të marrëveshjes së bashkëpunimit ushtarak financiar, ndërmjet Këshillit të Ministrave të Republikës së Shqipërisë dhe qeverisë së Republikës së Turqisë. Bazuar në këtë protokoll, qeveria e Republikës së Turqisë i dhuron Këshillit të Ministrave të Republikës së Shqipërisë një shumë prej 100 000  lirash turke, ekuivalente me afërsisht 50 000 dollarë amerikanë.
Në nenin 3 të protokollit përcaktohet se ndihma financiare prej 100 000 lirash turke, ekuivalente me afërsisht 50 000 dollarë amerikanë, do të përdoret për përballimin e shpenzimeve të vizitave dhe tarifat e kurseve për personelin e Forcave të Armatosura të Republikës së Shqipërisë, që do të vizitojë Republikën e Turqisë, si edhe për shpenzime të tjera të mundshme.
Ndihma financiare prej 100 000 lirash turke, ekuivalente me afërsisht 50 000 dollarë amerikanë, përbëhet nga tri shuma kryesore:

a) Shuma prej 80 000 lirash turke, ekuivalente me afërsisht 40 000 dollarë amerikanë, do të përdoret për shpenzimet për pjesëmarrjen e personelit të Forcave të Armatosura të Republikës së Shqipërisë në kurset e Qendrës së Partneritetit për Paqe (PfP), Qendrës së Mbrojtjes së Suksesshme kundër Terrorizmit dhe në kurset për Sigurinë Ndërkombëtare Detare;
b) Shuma prej 10 000 lirash turke, ekuivalente me afërsisht 5 000 dollarë amerikanë, do të përdoret për shpenzimet për vizitat zyrtare të personelit të Forcave të Armatosura në Republikën e Turqisë;
c) Shuma prej 10 000 lirash turke, ekuivalente me afërsisht 5 000 dollarë amerikanë, do të përdoret për shpenzime të tjera të nevojshme që mund të dalin, rast pas rasti.

Ndihma financiare e dhuruar sipas protokollit do të transferohet nga Ministria e Mbrojtjes Kombëtare e Republikës së Turqisë në llogarinë bankare të atasheut ushtarak të Republikës së Turqisë në Shqipëri. Ndihma financiare do të përdoret nën mbikëqyrjen e atasheut ushtarak të Republikës së Turqisë në Shqipëri, sipas direktivave të dhëna nga Shtabi i Përgjithshëm i Republikës së Turqisë.

Pёrmbajtja dhe zbatimi i protokollit ose i informacionit tё klasifikuar, që do tё shkёmbehet ndёrmjet palёve, do të mbahen të fshehtë pёr njё qeveri tё njё pale tё tretё, kompani apo person, dhe informacioni nuk do të jepet pa pёlqimin e Republikёs sё Turqisё. Parimi i fshehtёsisё do të vazhdojë tё zbatohet edhe pas përfundimit tё protokollit.  

Për çdo mosmarrёveshje qё mund tё dalё pёr shkak tё zbatimit apo interpretimit tё kёtij protokolli, çёshtja nuk do t’i paraqitet asnjё pale tё tretё, bordi arbitrazhi apo gjykate ndёrkombёtare. Çdo mosmarrёveshje, qё do të lindë gjatё zbatimit tё kёtij protokolli, do të zgjidhet nёpёrmjet negociatave ndërmjet palëve.

Secila palё mund tё propozojë rishikimin apo pёrmirёsimin e kёtij protokolli. Nё kёtё rast, palёt fillojnё bisedimet për rishikimin dhe pёrmirёsimin e çёshtjeve, brenda 30 (tridhjetё) ditёve.

Ky protokoll hyn nё fuqi nё datёn e marrjes sё njoftimit tё fundit me shkrim me anё tё tё cilit palёt njoftojnё njёra-tjetrёn, nёpёrmjet kanaleve diplomatike, për pёrfundimin e procedurave tё tyre tё brendshme ligjore tё nevojshme pёr hyrjen nё fuqi tё tij. Protokolli do të mbetet në fuqi për 5 (pesë) vjet, deri në përdorimin e plotë të ndihmës financiare nga Këshilli i Ministrave i Republikës së Shqipërisë.
Autoriteti kompetent për zbatimin e kësaj marrëveshjeje është Ministria e Mbrojtjes.

Në zbatim të nenit 121 të Kushtetutës, ky projektligj i paraqitet Kuvendit për ratifikim.

